## Emergències activa l’alerta roja en el litoral sud d’Alacant i recomana extremar les precaucions

*** El Centre de Coordinació d’Emergències activa l’alerta per pluges nivell roig en el litoral sud d’Alacant
* L’episodi meteorològic començarà, segons les previsions d’AEMET, a les 10:00 hores del divendres de 10 d’octubre
* El conseller d’Emergències i Interior anuncia l’enviament “d’un missatge a la població perquè prenga les mesures adequades davant esta situació”**

El conseller d’Emergències i Interior, Juan Carlos Valderrama, ha presidit este dijous en el Centre de Coordinació d’Emergències de la Generalitat una nova reunió de coordinació amb tots els organismes i institucions competents en matèria d’Emergències i de Seguretat per a fer seguiment i adoptar les mesures necessàries davant l’actual episodi de pluges intenses i tempestes en la Comunitat Valenciana.

El Centre de Coordinació d’Emergències té actualment actives les alertes següents: alerta per pluges nivell roig en el litoral sud d’Alacant; alerta per pluges nivell taronja a l’interior sud i tot el litoral de València i litoral nord d’Alacant; alerta per pluges nivell groc a l’interior sud i tot el litoral de Castelló, interior nord de València i interior d’Alacant; alerta per tempestes nivell groc a l’interior sud i tot el litoral de Castelló, tota la província de València i tota la província d’Alacant.

L’hora prevista de començament de l’avís de nivell roig, segons la predicció de l’Agència Estatal de Meteorologia (AEMET), és a les 10:00 hores de demà 10 d’octubre. Al respecte, el conseller d’Emergències i Interior ha explicat que “estem parlant amb l’avís roig que són precipitacions, tant importants, en curt període de temps, com acumulats”. Per este motiu, Valderrama ha anunciat que “s’ha enviat un missatge a la població perquè prenga les mesures adequades davant esta situació, i també un avís especial a tota la Comunitat Valenciana”.

El conseller ha concretat que “la dana Alice es desplaça fonamentalment esta vesprada cap al que és la província d’Alacant, i per això demà, en el litoral sud d’Alacant, està l’avís roig”, i ha afegit que “posteriorment, en els dies successius, pot ser que torne a ascendir cap a la província de València i, cap al cap de setmana, cap a la província de Castelló”.

A més, segons ha explicat el conseller durant la reunió s’ha avaluat “quina és la situació, com s’han de dimensionar els efectius, i hem contactat telefònicament amb els ajuntaments, amb els alcaldes i alcaldesses”.

Respecte a la ciutadania, Valderrama ha recomanat “estudiar, si cal desplaçar-se, com està la situació, al llarg del recorregut, evitar creuaments de llits, barrancs, aparcar cotxes en zones segures i prendre totes les mesures d’autoprotecció”. Així com consultar “l’app 112 per a mantindre’s informat en tot moment i davant qualsevol emergència que es pose en contacte amb el 112”, ha puntualitzat Valderrama.

Fecha: 09/10/2025